Университетыр фокIадэм и 1-м хуэхьэзырщ
Гъэ еджэгъуэщIэм еужьэрэкIыу зыхуэзыгъэхьэзырхэм ящыщщ Къэбэрдей-Балъкъэр къэрал университетыр. Егъэджэныгъэр щекIуэкIыну и корпусхэр зыхуей зэрыхуагъэзам нэмыщI, университетым и кампусхэр мы махуэхэм къагъэщIэращIэ.
Кавказ Ищхъэрэм ит университетхэм я нэхъ ин дыдэр еджапIэ къудейкъым, атIэ щеджэ, щIэныгъэ лэжьыгъэ, административно-хозяйственнэ, щэнхабзэ, физкультурэ, спорт Iуэхухэр щрагъэкIуэкI унэ куэд щызэхэт къалэ цIыкIущ.
Иужьрей илъэситхум университетым и унэ псоми я щхьэхэр, бжэ-щхьэгъубжэхэр зэрахъуэкIащ, лабораторэхэр къагъэщIэрэщIащ, иджырей техникэкIэ къызэрагъэпэщащ. Мы гъэм зыхуей хуагъэзэжахэм ящыщщ университетым щылажьэу, щеджэу Хэку зауэшхуэм хэкIуэдахэм я фэеплъыр.
Иджыпсту КъБКъУ-м и кампусым дэт общежитиехэр зэрагъэпэщыж, АрхитектурэмкIэ, ухуэныгъэмрэ дизайнымкIэ институтым а лэжьыгъэхэр и кIэм щынэблэгъащ. КъБКъУ-м Iуащхьэмахуэ куейм щиIэ егъэджэныгъэ-щIэныгъэ комплексым и теплъэри ягъэдахэ. КъищынэмыщIауэ, университетым и поликлиникэри здагъэIэпхъуэну унэр хьэзыр хъуащ.
Нэхъапэм ЕгъэджакIуэхэм я щIэныгъэм щыхагъахъуэу щыта институтыр здэщыIа, Елбэрдым и уэрамым тет унэри зэрагъэпэщыжащ, иджы абы медицинэ факультетым и къудамэхэм щыщхэр щыIэнущ. Горькэм и цIэр зезыхьэ уэрамым тет Медицинэ колледжри зыхуей хуагъэзэжащ, актовэ пэшми IэмэпсымэщIэхэр щIагъэуващ.
«Зи ужь дит лэжьыгъэхэр псори и чэзум зэфIэдгъэкIынущ, а къэдгъэщIэрэщIа псоми Къэбэрдей-Балъкъэр къэрал университетым щылажьэхэри щеджэхэри зэрыщыгуфIыкIынум шэч хэлъкъым», - жиIащ КъБКъУ-м и проректор Геккиев СулътIан.
 
НэщIэпыджэ Замирэ.
